|  |  |  |
| --- | --- | --- |
| Stema%20(100px) | **REPUBLIKA E KOSOVËS**  **REPUBLIKA KOSOVA/REPUBLIC OF KOSOVA**  **KOMUNA E GJILANIT**  **OPŠTINA GNJILANE/MUNICIPAL GJILAN/GILAN BELEDIYESI** | Description: Prova14 |

**RAPORTI I PUNËS 6-MUJORE**

**DREJTORIA PËR SHËDETËSI DHE MIRËQENIE SOCIALE**

***Qershor 2022, Gjilan***

* Kemi shpërndarë mbi 900 pako ushqimore për familjet në nevojë. Këto pako janë dhuruar nga organizata e individë të ndryshëm. Gjithashtu përmes grantit qeveritar, masa për rimëkëmbje, komuna jonë ka përfituar 950 pako të tjera ushqimore. Me këto shpërndarje ne kemi mbuluar në tërësi listën e përfituesve të asistencës sociale, por edhe të kategorive të tjera në nevojë. Personat me aftësi të kufizuar, nënat vetushqyese, kategoritë e dala nga lufta, etj., kanë përfituar gjithashtu.
* Janë pajisur me veshmbathje 40 fëmijë të familjeve në nevojë, donacion nga KFOR-i Turk.
* Pesë familje strehuese janë subvencionuar nga Kryetari i Komunës përmes drejtorisë së shëndetësisë dhe mirëqenies sociale, me nga 750 Euro, që në total i bie 3750 euro.
* Kemi shqyrtuar kërkesat për barëra për muajt janar, shkurt, mars, prill dhe maj. Në janar nga 79 kërkesa, janë aprovuar 52 sosh, ku vlera totale e subvencionimit të tyre arrin 5 mijë e 290 euro. Në muajin shkurt kanë aplikuar 125 persona, ndërsa janë aprovuar 72. Vlera totale është 7 mijë euro. Ndërkaq në muajin mars kanë aplikuar 144 persona, 75 prej tyre janë përfitues, ndërsa 69 janë refuzuar. Në total vlera është 7720 euro. Gjatë muajit prill kanë aplikuar 77 persona, ndër ta përfitues janë 61. Vlera totale është 6440 euro. Ndërkaq në muajin maj, janë aprovuar 51 kërkesa, nga gjithsej 83 aplikantë, dhe shuma totale është 5550 euro. Për këtë muaj, pra qershorin, aplikimet vazhdojnë deri në përfundim të muajit.
* Të gjitha kërkesat për subvencionim të qirasë janë shqyrtuar. Nga 85 në total janë aprovuar 57.28 % prej tyre janë nëna vetushqyese. Pagesa për muaj të këtyre familjeve arrin në 4 mijë e 930 euro.
* Është në procedurë të prokurimi projekti për dezinfektim, dezinsektim e deratizim (DDD) të hapësirave publike.
* Ka filluar kompensimi i orëve të kujdestarisë për punëtorët social, në qendrën për punë sociale. Kjo e drejtë ligjore nuk është zbatuar më herët.
* Është pranuar donacioni nga Bashkimi Evropian, implementuar nga UNDP, për rregullimin e arkivës në QPS. Gjithashtu është rimobiluar dhoma e kontaktit prind-fëmijë nga po ky donacion.
* Janë ndihmuar 5 familje në nevojë me dru për ngrohje.
* Në thirrjen publike për mbështetje financiare për projekte-programe të OJQ-ve, që kontribuojnë në përmirësimin e mirëqenies sociale të qytetarëve, kanë përfituar 6 sosh. (Shoqata Handikos, Shoqata e të Verbërve, Qendra për Hulumtime Psiko-Sociale, NGO Inkluzioni, Organizata për Fëmijë pa Kujdes Prindëror dhe Qendra Edukative për Fëmijë me Nevoja të Veçanta).
* Shërbimet e tyre do t’i ofrojnë në sferat e lartcekura, duke ofruar mbështetje profesionale kategorive të parapara në projekte.
* Kemi pranuar donacion nga Rotary Klub Gjilani, pajisje shpenzuese mjekësore, për QKMF-në e QMF-të.
* Është rikthyer disiplina në institucionet shëndetësore. Vërehet qartazi vijueshmëria e respektimi i orarit. Këtë fakt e konfirmojnë pacientët.
* Janë ndaluar orët shtesë të paarsyeshme. Kryerja e çdo inspektimi duhet bërë gjatë orarit të punës.
* Është marrë vendim për furnizim të rregullt me barëra dhe mjete të tjera shpenzuese mjekësore për të gjitha QMF-të dhe AMF-të e komunës. Në rast mungese të tyre, përgjegjësia bie mbi shefat e shërbimeve.
* Është bërë vendosja e kutive të ankesave në çdo Qendër dhe Ambulantë të Mjekësisë Familjare. Gjithashtu është formuar edhe komisioni për shqyrtimin e tyre.
* Janë bërë intervenime teknike, në QMF e AMF. Kemi ndërruar dyer e dritare të demoluara, e gjithashtu jemi në proces intervenimi nëpër rrethoja e fasada të objekteve përkatëse.
* Kanë përfunduar kontrollet sistematike nëpër shkollat e qytetit dhe fshatrave për nxënësit e klasave të nënta. Në vitin e ri shkollor, në shtator, fillojmë me kontrollet e rregullta.
* Kemi bërë e po bëjmë punë shtesë në funksionalizimin e objektit të ri të QKMF-së. Kemi realizuar shtrimin e asfaltit, ndarjen e parkingjeve, ndarjen e nyjave sanitare. Gjithashtu po punojmë në vazhdimësi për ndarjet e tjera nëpër katet e shërbimeve, si pasojë e keq planifikimit të mëparshëm.
* Është nënshkruar memorandum bashkëpunimi dhe bashkëfinancimi për ndërtimin e një QMF-je në lagjen Arbëria dhe ndërtimin e tetë shtëpive.
* Vizita të shumta nëpër QMF-të e qytetit e fshatrave, takime të ndryshme me përfaqësues të OJQ-ve e akterë të tjerë.
* Kemi shënuar me aktivitete të shumta ditët simbolike, sikurse ditën e mjekut familjar, ditën e infermierëve, ditën e down syndrome, autizmit, etj.